Hof sê oor Wonderboom-lughaweWonderboom-lughawe (Foto: Gauteng.net) Die hof het die aanstelling van nuwe konsultante by die Wonderboom-lughawe opgeskort. Die lughawe het nou 15 dae om ŉ bevoegde lughawebestuurder aan te stel om algehele beheer te neem van die operasionele funksies van die lughawe. Die Wonderboom Lughawe Belangegroep (WAIG), wat huurders en eienaars van vliegtuie en vliegskole op die lughawe verteenwoordig, het op 3 Februarie ŉ dringende aansoek in die Noord‑Gautengse hoërhof gebring om die Tshwane-munisipaliteit onder meer te verplig om kundiges aan te stel om die lughawe te bestuur. Hulle beweer die lughawe word ondoeltreffend bestuur en openbare fondse wanaangewend. Hulle vra ook dat alle werkers wat tans steeds in diens van Tshwane is, heraangestel word om die lughawebestuurder in sy taak by te staan. Wonderboom behoort aan Tshwane en was sedert 2017 herhaaldelik in die nuus weens bewerings van tenderbedrog, korrupsie en die ongemagtigde aanstelling van eksterne kontrakteurs. Die metro het Ntiyiso Consulting verlede jaar aangestel as konsultante om die lughawe finansieel haalbaar te maak. Dié onderneming het egter geen ervaring van lugvaart of die bestuur van ŉ lughawe nie. In die laaste week van Januarie is die lughawe boonop op kort kennisgewing gesluit omdat die huidige lughawebestuurder, Ian Melamed, besluit het die lang gras hou ŉ veiligheidsrisiko in. “Die besluit om die lughawe met 20 minute kennisgewing te sluit het vernietigende gevolge gehad vir die besighede wat op die lughawe bedryf word en dus op die lewensbestaan van honderde werknemers,” het die regter in sy uitspraak gesê, voordat hy die WAIG se aansoek toegestaan het.